બાળપણથી જ પ્રખર બુદ્ધિ-ચાતુર્ય અને અપ્રતિમ દિવ્ય ઐશ્વર્ય ધરાવતા શાસ્ત્રીજી મહારાજને તેમની બાળવયે ગુણાતીતાનંદ સ્વામીના આશીર્વાદ પ્રાપ્ત થયા હતા. તેમણે ભાખેલા વચન મુજબ, 18 વર્ષ સુધી પરિવારજનો સાથે રહીને તેમણે ગૃહત્યાગ કર્યો. 12 વર્ષ સુધી ભગવાન સ્વામિનારાયણની સેવામાં રહેલા વિજ્ઞાનાનંદ સ્વામીએ તેમને દીક્ષા અપાવી સ્વામી યજ્ઞપુરુષદાસજી નામ ધારણ કરાવ્યું. ત્યારબાદ બ્રહ્મસ્વરૂપ ભગતજી મહારાજનો યોગ થયો અને તેમને ગુરુ તરીકે સ્વીકારીને તેમણે ભગવાન સ્વામિનારાયણ દ્વારા પ્રબોધિત અક્ષર-પુરુષોત્તમના વૈદિક તત્ત્વજ્ઞાનને દૃઢ કર્યું. એ જ ક્ષણથી તેઓ ભગવાન સ્વામિનારાયણના આ વેદોક્ત ઉપાસના સિદ્ધાંતને પ્રવર્તાવવા માટે કટિબદ્ધ થયા હતા.